**Ocena slovenske parlamentarne demokracije ob njeni petindvajsetletnici**

**Povzetek**

*V članku je z namenom podati oceno dosedanjih praks slovenske parlamentarne demokracije podan kronološki pregled sprememb in prevladujočih demokratičnih vzorcev v državi od prvih parlamentarnih volitev po sprejemu ustave do aktualnega časa. Osrednjo mesto analize, ki je v prvem delu članka utemeljena prvenstveno na statističnih podatkih v drugem delu pa na sekundarnih virih, med njimi spoznanjih že izvedenih raziskovalnih študij ter medijskih zapisov, je namenjeno parlamentarnemu in vladnemu vedenju političnih strank v posameznem volilnem obdobju.*

*Analiza pokaže, da je bila slovenska parlamentarna demokracija v prvem, poosamosvojitvenem obdobju pretežno predvidljivo osredotočena v temeljni demokratični razvoj in ni beležila pomembnejših sprememb skozi čas. Na drugi strani pa predvsem zadnja tri volilna obdobja od volitev 2008 dalje (t.i. drugo obdobje demokracije) kažejo na bistvene spremembe od prvotno zastavljenega delovanja in jih zaznamuje prevlada notranjih strankarskih interesov ter konfliktov, visok uspeh in nato takojšen poraz novih strank ter padajoča, a še vedno prisotna podpora starim strankam, kar ima vse neposreden učinek na celotno demokratično areno v državi. V nasprotju s prvim, z vidika razvoja demokracije izjemno uspešnim obdobjem, ko je bila osrednja pozornost političnega delovanja namenjena prilagajanju in odzivom na zunanje demokratično razvojno okolje, ta segment v drugem obdobju povsem umanjka.*

*Na podlagi vsega prikazanega je eno od ključnih spoznanj članka, da politične stranke v Sloveniji ohranjajo temeljno vlogo gradnika parlamentarne demokracije, vendar pa izvajanje njihovih vlog in aktivnosti tako znotraj parlamentarne kot vladne arene v zadnjih obdobjih pospešeno opozarja na premislek o osrednjem poslanstvu ter demokratičnih funkcijah političnih strank. Prav tako je zlasti v zadnjem obdobju možno zaznati, da se možnosti nezanesljivega in nepredvidljivega volilnega rezultata za stranke povečujejo sorazmerno z notranjimi ter medstrankarskimi konflikti, ki na parlamentano demokracijo države mečejo izraziro negativno podobo.*

*Avtorica zaključuje, da je možno takšno negativno krivuljo parlamentarne demokracije zopet obrniti navzgor zgolj z aktivacijo novega obdobja demokratičnega razvoja, ki bo zgrajen na načelih novega modela demokratičnega in strankarskega vladanja (governance) ter zasledovanju globalnih trajnostnih politik (global sustainability policies). Prav tako je potrebno zavzeti distanco do ozkih notranjih strankarskih interesov, konfliktov ter z njimi povezanega negativnega tekmovanja.*

**Ključne besede:** Državni zbor Republike Slovenije, demokracija, volivci, vlada, spremembe

**Izvleček**

Namen tega članka je podati oceno dosedanjih praks slovenske parlamentarne demokracije. Skozi kronološki pregled sprememb in prevladujočih demokratičnih vzorcev, ki se kažejo v državi od prvih parlamentarnih volitev po sprejemu ustave do aktualnega časa, preučujemo parlamentarno in vladno delovanje ter vedenje političnih strank.

Članek je razdeljen v dva večja sklopa, od katerega enega (po obsegu sicer manjšega) predstavlja analiza temeljnih volilnih podatkov, drugega (po obsegu prevladujočega dela besedila) pa prikaz ključnih lastnosti vladnega in s tem posredno tudi parlamentarnega delovanja političnih strank v posameznem mandatnem obdobju, kot jih prikazujejo sekundarna spoznanja že izvedenih raziskovalnih študij ter medijskih zapisov.

Od prvih demokratičnih volitev po sprejemu slovenske ustave leta 1991 je bilo do danes izvedenih sedem parlamentarnih volitev, oblikovanih pa je bilo deset različnih vlad. Skupaj je na volitvah v preučevanih obdobjih tekmovalo 148 političnih strank oziroma v povprečju 20 na posamezne volitve. Od volitev leta 1992 dalje je parlamentarni prag prestopilo 51 političnih strank, od njih 12 povsem na novo, medtem ko jih 14 na naslednjih volitvah ni bilo ponovno izvoljenih. Nasploh je za slovenski parlamentarni prostor značilno, da je stopnja volilne nestanovitnosti (t.i. *volatility*) v nasprotju s stabilnimi starejšimi demokracijami visoka. Stopnja izvoljivosti povsem novih političnih strank v obdobju zadnjih treh volitev izjemno narašča, hkrati pa v tem istem času število tekmujočih strank v primerjavi s prejšnjimi volitvami upade za blizu četrtino (podoben upad beležimo tudi v številu tekmujočih strank med prvimi volitvami leta 1992 in naslednjimi leta 1996), vidno upada tudi stopnja volilne udeležbe. Značilnost parlamentarnega in strankarskega prostora v tem istem obdobju zadnjih treh parlamentarnih volitev je tudi izjemen volilni uspeh novih strank ter njihov velik neuspeh na naslednjih volitvah, ko nobena od njih do sedaj na naslednjih volitvah niti ne prestopi parlamentarnega praga. Iz volitev v volitve prav tako upada volilni uspeh starih strank, ki kljub temu po pravilu presežejo volilni prag in zasedejo sedeže v parlamentu. Do sedaj je v tem istem obdobju ponovna vrnitev v parlament po predhodnem volilnem neuspehu uspela le eni politični stranki iz t.i. skupine starih strank.

V drugem delu članka del analize dinamike vladnega delovanja in vedenja v posameznem volilnem obdobju, ki je utemeljen prvenstveno na pregledu spoznanj že izvedenih raziskovalnih študij ter medijskih zapisov, v nasprotju s prikazanimi temeljnimi volilnimi podatki, ki se skozi obdobja ne spreminjajo fundamentalno, pokaže na bolj živahno dinamiko razvoja slovenske parlamentarne demokracije. To je glede na vzorce dosedanjih praks in doseženih učinkov možno razdeliti v dve prevladujoči obdobji, in sicer: 1. pozitivno obdobje (1992 – 2008), ki ga zaznamuje pretežno predvidljiva osredotočenost države v temeljni demokratični razvoj in povzemanje dobrih demokratičnih praks, aktivno sodelovanje v mednarodnem prostoru, vključno s polnopravnim vstopom države v EU in NATO, poudarek na spoštovanju človekovih pravic ter tržnega liberalizma starih razvitih demokracij; ter. 2. negativno obdobje (2008 - ), ki še vedno traja in ga zaznamuje predvsem čas znotraj in medstrankarskih konfliktov in ozkega zasledovanja lastnih strankarskih interesov, v katerem lastnosti prvega obdobja povsem umanjkajo.

Na podlagi vsega prikazanega je eno od ključnih spoznanj članka, da politične stranke v Sloveniji ohranjajo temeljno vlogo gradnika parlamentarne demokracije, vendar pa izvajanje njihovih vlog in aktivnosti tako znotraj parlamentarne kot vladne arene v zadnjih obdobjih pospešeno opozarja na premislek o osrednjem poslanstvu ter demokratičnih funkcijah političnih strank. Prav tako je zlasti v zadnjem obdobju možno zaznati, da se možnosti nezanesljivega in nepredvidljivega volilnega rezultata za stranke povečujejo sorazmerno z notranjimi ter medstrankarskimi konflikti, ki na parlamentano demokracijo države mečejo izraziro negativno podobo.

Avtorica zaključuje, da je možno takšno negativno krivuljo parlamentarne demokracije zopet obrniti navzgor zgolj z aktivacijo novega obdobja demokratičnega razvoja, ki bo zgrajen na načelih novega modela demokratičnega in strankarskega vladanja (*governance*) ter zasledovanju globalnih trajnostnih politik (*global sustainability policies*). Prav tako je potrebno zavzeti distanco do ozkih notranjih strankarskih interesov, konfliktov ter z njimi povezanega negativnega tekmovanja.